། །རྣམ་བཤད་བཀའ་གཏེར་གཞུང་གཉིས་དྲིལ་བའི་དོན། །དང་པོ་ལོ་ཡི་ཁབ་སོ་ཆུ་བྱིའི་སར།།⁽1763⁾དར་གུད་དང་ལོ་མིང་སྦྱར་བ་ནི་མོ་རུ་གདབ་དུས་ལོ་དགོས་པས་ཡིན་གྱི་རྩིས་ལ་དེ་གཉིས་ལྷན་དུ་འོང་བ་མིན་ཀྱང་སྤྱིར་བྱི་བ་དང་དབུག་ལེན་འབྲས་བུ་འདྲ་བས་ལོ་ཀྱང་ལའང་ཟུར་གྱིས་བསྟན་ནམ་སྙམ་ཞེས་ཁ་ཅིག་གིས། ཁ རྒྱབ་རྟེན་ལྷ་ཁྱིམ་བུད་མེད་ལུག་ནག་ཞོན། །བྱ་ནག་ལག་ཐོགས་ཚོགས་དང་གཏོར་མ་འདོད། །གནོད་པའི་འདྲེ་ཁྱིམ་ཞང་ཉེ་མ་སྲུ་ཡི། །ཕུང་འདྲེ་བུད་མེད་ནག་མོ་དམར་གཏོར་ཐོགས། །འོ་དོད་གནམ་དུ་འབོད་དེ་གསོལ་མཆོད་འདོད། །ཆགས་པའི་རྫས་ཁྱིམ་བུད་མེད་འདྲེ་ཅན་གྱི། །གོས་སམ་ནོར་དངོས་གང་རུང་དག་ལ་ཆགས། །འབྲང་པའི་མི་ཁྱིམ་ཡུགས་ས་ཕོ་མོ་ནི། །ཁ་འཇམ་གཏིང་ནག་སྐྲ་རོག་རྗེས་ལ་ཡོང་། །འབོགས་པའི་ཡས་ཁྱིམ་ནག་མོ་དགུ་མདོས་དང་། །ཡང་ན་མ་མོའི་བསྐང་མདོས་བྱ་བ་སྟེ། །དར་རྒུད་དབུགས་ལེན་སར་བབས་ལུང་བསྟན་ཡིན། །གཉིས་པ་ལོ་ཡི་ཁབ་སོ་ས་གླང་སར།།⁽1763⁾བབ་ན། རྒྱབ་རྟེན་ལྷ་ཁྱིམ་སྐྱེས་མཆོག་རྡོ་རྗེ་ལེགས། །ཁྲོས་པའི་གདོང་ལ་ཡམ་ཤུད་དམར་པོ་བཅུག །གནོད་པའི་འདྲེ་ཁྱིམ་སེངྒེ་གོང་སྔོན་ལ། །ཞོན་པའི་དཀོར་དག་ཕྱུགས་ལ་ཟ་བ་གནོད། །ཆགས་པའི་རྫས་ཁྱིམ་བེར་རམ་དར་ཟབ་སོགས། །དཀོར་རྫས་ཁ་དོག་ཁྲ་བོ་དག་ལ་ཆགས། །འབྲང་པའི་མི་ཁྱིམ་བཙུན་པ་ཚོང་ལ་དགའ། །ཁ་གསལ་གཏིང་འཁྱོག་རྗེས་ལ་ཡོང་བ་སྟེ། །ཡས་ཁྱིམ་སྐྱེས་བུའི་གསང་མདོས་གཡུ་མདོས་དང་། །བོན་པོའི་ཕུར་བསྐོར་བྱས་ན་འཕྲོད་ཅེས་བཤད། །དར་རྒུད་མངལ་གནས་སར་བབས་ལུང་བསྟན་ཡིན། །གསུམ་པ་ལོ་ཡི་ཁབ་སོ་ཤིང་སྟག་སར། །རྒྱབ་རྟེན་ལྷ་ཁྱིམ་བྱ་དཀར་ཐོ་ལེ་ལ། །ཞོན་པའི་སྲོག་བདག་རྒྱལ་པོ་བྱ་གཤོག་ཅན། །གནོད་པའི་འདྲེ་ཁྱིམ་སྨྱོ་འདྲེ་འབོག་འདྲེ་སྟེ། །མི་ཕྱུགས་གང་ཡང་སྨྱོ་རུ་འཇུག་གོ་ལོ། །ཆགས་པའི་རྫས་ཁྱིམ་སྒམ་གཞོང་ཤིང་དཔྱད་དམ། །དར་དང་ཟ་མ་ཏོག་སོགས་རྫས་ལ་ཆགས། །འབྲང་པའི་མི་ཁྱིམ་བནྡེ་མཐུ་ཆེ་བ། །སོ་ཐུང་ནོར་ལ་གནག་པའི་རྗེས་ལ་འབྲངས། །ཡས་ཁྱིམ་རྒྱལ་པོ་ཐོག་མཆོད་དྲུག་དཀར་དང་། །ཁྱི་དང་བྱ་བྱིའི་ཐོད་པར་མནན་པ་བྱ། །དར་རྒུད་ལུས་རྫོགས་སར་བབས་ལུང་བསྟན་ཡིན། །བཞི་པ་ལོ་ཡི་ཁབ་སོ་ཤིང་ཡོས་སར། །རྒྱབ་རྟེན་ལྷ་ཁྱིམ་རྟ་དཀར་གྲོ་དམར་ལ། །ཞོན་པའི་ཤར་ཕྱོགས་རྒྱལ་པོ་ཉི་སང་སད། །ཉི་ཟླ་རོལ་དུ་འཁྲིད་ནས་འགོ་ནད་གཏོང་། །འདྲེ་ཁྱིམ་རྒྱལ་འགོང་དཀར་པོ་ཕྱགས་ཤིང་ཅན། །སྲིས་རྐུ་ཡོ་བྱད་འཕྱག་དང་ལྷན་ཅིག་ཏུ། །ལྟོགས་འགོང་ནག་མོས་ཞོ་དང་ཆང་ལ་འཚག །རྫས་ཁྱིམ་སྒོ་སྐས་ཐོང་ས་ཤིང་ཆར་ཆགས། །འབྲང་པའི་མི་ཁྱིམ་ཚེ་སྟོད་རྒྱལ་པོ་འདྲ། །ད་ལྟ་སྤྲང་པོ་འདྲ་དེ་དར་རྒུད་ཅན། །ཡས་ཁྱིམ་རྒྱལ་པོ་གཡུ་འཕྲེང་ལ་སོགས་པ། །འཕྲེང་བ་རྣམ་ལྔའི་མདོས་ཀྱིས་བཅོས་པ་དང་། །བནྡེ་བྲུབ་ཅིང་རྟ་ཐོད་དག་ལ་མནན། །དར་རྒུད་བཙས་པའི་སར་བབས་ལུང་བསྟན་ཡིན། །ལྔ་པ་ལོ་ཡི་ཁབ་སོ་ས་འབྲུག་སར། །རྒྱབ་རྟེན་ལྷ་ཁྱིམ་བུད་མེད་ནག་མོ་གཅིག །སྐྱེ་འགྲོ་ཁྲམ་ལ་འདེབས་ཤིང་ཐོད་ཁྲག་འཐུང་། །གཞན་གྱི་རྦད་འདྲེ་རྦོད་གཏོང་གདོན་ཡིན་ལོ། །གནོད་པའི་འདྲེ་ཁྱིམ་ས་ཕུབ་དབེན་པའི་གདོན། །སྔོན་དང་ད་ལྟ་བྱིས་པའི་གནོད་འདྲེ་བྱེད། །
ཆགས་པའི་རྫས་ཁྱིམ་ཕྱུགས་སམ་ཕུང་ཤུལ་ནོར། །འབྲང་པའི་མི་ཁྱིམ་ཁ་མང་ཀླད་མེད་ཀྱི། །བུད་མེད་ཁྱིམ་ཐབས་མང་ལ་ཟིན་སོ་མེད། །ཡས་ཁྱིམ་དབང་ཕྱུག་མ་ཡི་བྱོལ་མདོས་དང་། །
གཏོར་མ་ཕུལ་ལ་རྒྱ་གྲམ་ལམ་དུ་མནན། །དར་རྒུད་ཁྲུས་བྱེད་སར་བབས་ལུང་བསྟན་ཡིན། །དྲུག་པ་ལོ་ཡི་ཁབ་སོ་མེ་སྦྲུལ་སར། །རྒྱབ་རྟེན་ལྷ་ཁྱིམ་བཙན་ཆེན་འབར་བ་སྟེ། །མི་དམར་རྟ་དམར་ཞོན་ཅིང་བེར་ཕུབ་གྱོན། །དར་དམར་འཕྱར་ཞིང་སྦྲུལ་ཞགས་ཐོགས་པ་ཁྲོས། །གནོད་པའི་འདྲེ་ཁྱིམ་འདྲེ་མོ་གཅེར་བུ་དང་། །ཐེའུ་རང་དམར་པོས་ཕྱུགས་རྣམས་ཁྲག་ཞལ་འཇུག །ཆགས་པའི་རྫས་ཁྱིམ་གོ་མཚོན་གསེར་ཟངས་ལྕགས། །ཟ་མ་ཏོག་སོགས་འོད་ཅན་སྐམ་ནོར་ཡོད། །འབྲང་པའི་མི་ཁྱིམ་ངོ་འཕེལ་ཆེ་བའི་མི། །སྐྲ་ངན་མཇིང་ཐུང་སྨྲ་མང་ཕྱི་ལ་ཡོང་། །ཡས་ཁྱིམ་བཙན་མདོས་ཕུར་མདོས་བཏང་བ་དགེ །དར་རྒུད་གོས་གྱོན་སར་བབས་ལུང་བསྟན་ཡིན། །བདུན་པ་ལོ་ཡི་ཁབ་སོ་མེ་རྟའི་སར། །རྒྱབ་རྟེན་ལྷ་ཁྱིམ་བྲག་བཙན་དམར་པོ་གཅིག །འགོ་ན་ལྷ་ཡིན་གནོད་ན་བདུད་དུ་ཆེ། །གནོད་པའི་འདྲེ་ཁྱིམ་ཐེའུ་རང་དྲི་བོར་སྡོང་། །འཁྲུ་སྐྱུག་སྙིང་འཕྱོ་སྲིད་ལ་ཟླ་ཐིབས་⁽1763⁾མངལ་ནས་ཐོན་མ་ཐག་ཤི་བ་གཏོང་། །ཆགས་པའི་རྫས་ཁྱིམ་ཁྲབ་རྨོག་གསེར་གཡུའི་རིགས། །འབྲང་པའི་མི་ཁྱིམ་བློ་ཤོ་རྒོད་པའི་མི། །ལྷབ་ཀྱིས་འབར་བ་ཐུམ་གྱིས་ཤི་བ་ཡི། །མི་ཟད་ནོར་ཟད་ཁ་རྗེ་ཆུང་ལ་འབྲང་། །ཡས་ཁྱིམ་བཙན་གྱི་རྐྱང་མདོས་རྐྱང་བཤགས་དང་། །མདའ་དམར་བཤོས་དམར་བོན་པོའི་ཕུར་བསྐོར་འཕྲོད། །དར་རྒུད་ལས་བྱེད་སར་བབས་ལུང་བསྟན་ཡིན། །བརྒྱད་པ་ལོ་ཡི་ཁབ་སོ་མེ་ལུག་སར། །རྒྱབ་རྟེན་ལྷ་ཁྱིམ་བུད་མེད་སྨུག་མོ་གཅིག །ཀླུ་བདུད་སྣ་དྲངས་ས་བདག་འཁོར་དུ་ཁྲིད། །གནོད་པའི་འདྲེ་ཁྱིམ་བུད་མེད་རྟ་ནག་ཞོན། །ཁྲམ་ནག་མི་དང་ཞགས་ནག་ཕྱུགས་ལ་སྐྱོང་། །བནྡེ་གདོང་དུ་བཅུག་པ་ཕ་མེས་ཀྱི། །ལྷ་སྲིན་ཁྲོས་པས་ད་ལྟ་གནོད་འདྲེ་བྱེད། །ཆགས་པའི་རྫས་ཁྱིམ་སྐུའི་མཆོད་ཆའམ། །ཡང་ན་ར་ལུག་དག་གི་རྗེས་ལ་ཞུགས། །འབྲང་པའི་མི་ཁྱིམ་རེས་འགའ་བནྡེའི་གཟུགས། །རེས་འགའ་སྐྱ་བོ་འཆོལ་པའི་སྤྱོད་པ་ཅན། །ཡས་ཁྱིམ་ལྷ་མཆོད་བསྐང་བཤགས་བདེན་པ་བརྡར། །ཡང་ན་བསྐང་མདོས་ཕུ་གསུམ་མཆོད་རྟེན་རྩིག །དར་རྒུད་དར་བའི་སར་བབས་ལུང་བསྟན་ཡིན། །དགུ་པ་ལོ་ཡི་ཁབ་སོ་ལྕགས་སྤྲེའུར། །རྒྱབ་རྟེན་ལྷ་ཁྱིམ་བདུད་ནག་བཀྲག་མེད་གཅིག །རྟ་ནག་ལ་ཞོན་ཁྲམ་ཐོག་ཞགས་ནག་སྐྱོང་། །གནོད་པའི་འདྲེ་ཁྱིམ་བགེགས་འདྲེའི་བདག་པོ་སྟེ། །ལག་གཉིས་གསེར་གཡུའི་ཞགས་ཐོགས་མི་ཕྱུགས་འཛིན། །ཆགས་པའི་རྫས་ཁྱིམ་དར་ཟབ་མཆོད་ཆའམ། །ཡང་ན་གནང་མེད་ཨ་ལོང་རྩལ་རྩིལ་ཡོད། །འབྲང་པའི་མི་ཁྱིམ་སྐྱ་བོ་རྣལ་འབྱོར་སོགས། །ཆ་ལུགས་ཡུལ་ལ་ངེས་མེད་ཕྱི་ལ་འབྲང་། །ཡས་ཁྱིམ་བདུད་ཀྱི་ཞགས་འགྲོལ་བདུད་ཞལ་བསྒྱུར། །ཞག་གསུམ་བསྒྲུབ་ལ་མཆོད་རྟེན་འོག་ཏུ་མནན། །དར་རྒུད་རྒུད་པའི་སར་བབས་ལུང་བསྟན་ཡིན། །བཅུ་པ་ལོ་ཡི་ཁབ་སོ་ལྕགས་བྱའི་སར། །རྒྱབ་རྟེན་ལྷ་སར་རྒྱལ་པོ་བར་གྱི་གདོན། །མི་དཀར་རྟ་དཀར་དར་དཀར་རུ་མཚོན་འཕྱར། །འདྲེ་ཡིས་རྒྱབ་རྟེན་བྱེད་དེ་གཏོར་མ་འདོད། །གནོད་པའི་འདྲེ་ཁྱིམ་མོན་བུ་ནག་པོ་ནི། །ཁྲམ་ནག་ཞགས་ནག་ལྕགས་ཀྱི་སྨ་ར་ཅན། །ཆགས་པའི་རྫས་ཁྱིམ་ཁྲབ་རྨོག་གོ་མཚོན་རིགས། །འབྲང་པའི་མི་ཁྱིམ་ཚོང་དང་བུད་མེད་ལ། །དགའ་བ་ཡུལ་ཕྱེད་བྱེས་སུ་བྱེད་པའི་མི། །ཡས་ཁྱིམ་དྲག་པོའི་གཏོར་མ་སྦྱིན་སྲེག་དང་། །བོན་པོས་རྒྱལ་པོ་གཏོ་དང་མདོས་ཀྱིས་བཅོས། །དར་རྒུད་ན་བའི་སར་བབས་ལུང་བསྟན་ཡིན། །བཅུ་གཅིག་ལོ་ཡི་ཁབ་སོ་ས་ཁྱིའི་སར། །རྒྱབ་རྟེན་ལྷ་ཁྱིམ་ཧལ་ཁྱི་བདུད་ཀྱི་བུ། །ཀླུ་བཙན་རོལ་ཁྲིད་གནམ་ཐེ་གདོང་ལ་བཅུག །བག་མའི་སྣ་ལ་ཞུགས་པ་ཡིན་ཞེས་ཟེར། །གནོད་པའི་འདྲེ་ཁྱིམ་ཐེའུ་རང་ནག་པོ་སྟེ། །སྟག་གི་མཆོང་སར་སྤྲེའུ་འཕག་མཆོང་རྩེ། །རྒོད་ཀྱི་ལྡིང་སར་འོལ་བ་གཤོག་བརྐྱང་རྩེ། །འབྲོང་གི་འགྱིང་སར་སྡིག་པ་རྭ་འཐབ་བྱེད། །ལྷ་ཡི་བཞུགས་སར་ཨ་ཙར་གར་སྟབས་བསྒྱུར། །ཆགས་པའི་རྫས་ཁྱིམ་རབས་ཆད་གོས་དང་ནོར། །འབྲང་པའི་མི་ཁྱིམ་སྐྱིད་སྡུག་དུ་མ་ཅན། །ཚེ་གཅིག་ལུས་གཉིས་ཆུང་མ་འདྲེ་ཅན་ཡོད། །ཡས་ཁྱིམ་གནམ་ཁྱི་མཆོད་ཅིང་གནམ་ཐེའི་མདོས། །བཏང་ལ་བསྙེན་དང་བསྒྲུབ་པའི་ལས་ལ་འབད། །དར་རྒུད་ཤི་བའི་སར་བབས་ལུང་བསྟན་ཡིན། །བཅུ་གཉིས་ལོ་ཡི་ཁབ་སོ་ཆུ་ཕག་སར། །རྒྱབ་རྟེན་དཔལ་ལྡན་ལྷ་མོ་རེ་མ་ཏི། །ནད་རྐྱལ་མཚོན་གྱི་གྲུ་གུ་ལག་ན་ཐོགས། །དྲེལ་རྟ་རྐང་གསུམ་ལ་འཆིབ་འདྲེ་རུ་ཟ། །གནོད་པའི་འདྲེ་ཁྱིམ་དམ་སྲི་རལ་པ་ཅན། །དང་འགྲོགས་ས་སྲིན་ནག་མོ་མཚལ་མིག་མ། །སྲིད་ལ་གནོད་ཅིང་བྱིས་པའི་སྲོག་དབུགས་ལེན། །ཆགས་པའི་རྫས་ཁྱིམ་རྫས་ནག་ཡུགས་སའི་ནོར། །གོས་དང་ཐག་པ་ཟོ་བ་སྲོག་ཆགས་ཡོད། །འབྲང་པའི་མི་ཁྱི་ཡུགས་མོ་ཤ་རྩི་སྔོ། །སྐྲ་ནག་གཟེ་མ་རོག་ལ་ཁོང་སྡུག་པ། །མྱ་ངན་དག་ལ་གནས་པའི་ཕྱི་ནས་ཡོང་། །ཡས་ཁྱིམ་མ་རྒྱལ་ཀླུ་གསུམ་མདོས་དང་ནི། །དཔོན་གཡོག་གསུམ་མདོས་དམ་སྲི་ས་སྲིན་བསྐོར། །གཞན་ཡང་དྲག་པོའི་གཏོར་མ་བྱ་བ་སྟེ། །དར་རྒུད་དུར་ཞུགས་སར་བབས་ལུང་བསྟན་ཡིན། །འདི་ལ་རྒྱས་པར་རྩི་ཐབས་རྣམ་གསུམ་དང་། །ཤེས་ལུགས་གཉིས་སུ་བཤད་པ་གང་བྱེད་ཀྱང་། །རྣམ་བཤད་འདི་ནི་ཀུན་ལ་མཚུངས་པར་སྦྱར། །གཞན་ཡང་གློ་བུར་འཕྲལ་རྩིས་དག་ལ་ནི། །ན་ཤིའི་འདྲེ་འཛིན་སྟོར་བའི་རྫས་འཛིན་དང་། །རྐུན་མའི་ངོས་འཛིན་ལ་སོགས་ཇི་སྙེད་པ། །འདུ་བྱེད་ལས་ཀྱི་རྩིས་ལུགས་རྣམ་མང་ལས། །དང་པོ་འདྲེ་ལ་རྣམ་གསུམ་ཤེས་བྱ་སྟེ། །ལས་འདྲེ་ལུས་འདྲེ་བྱུར་འདྲེ་ཞེས་བྱ་བ། །སྐྱེས་པའི་སྤར་སྨེའི་འདྲེ་སྟེ་ལས་འདྲེ་སྟེ། །སྐོར་རྡེལ་གར་ཕྱིན་འདྲེ་དེ་ལུས་འདྲེ་ཡིན། །འཕྲལ་རྐྱེན་དུས་ཚོད་འདྲེ་དེ་བྱུར་འདྲེའོ། །དེ་བཞིན་ནད་ལའང་ལས་ནད་ལུས་ནད་དང་། །བྱུར་ནད་དག་དང་རྣམ་པ་གསུམ་ཏུ་སྟེ། །དེས་ན་ལས་འདྲེ་ནད་སོགས་ངོས་འཛིན་ཕྱིར། །ཚེ་རབས་ལས་ཀྱི་རྩིས་ཞེས་བཞག་པ་སྟེ། །ལུས་ནད་ལ་སོགས་འཕྲལ་རྐྱེན་ངོས་འཛིན་ལ། །གནས་སྐབས་བདེ་དོགས་གཅོད་འབྲལ་རྩིས་ཞེས་བཞག །གཞན་ཡང་བཅོས་རིམ་བྱ་ཚུལ་མན་ངག་ལ། །ལོ་ཟླ་ཞག་དུས་གང་གི་ཐོག་ཏུ་ནི། །ནད་བཏབ་གྱུར་ན་དེ་དེའི་རང་སྐེག་དང་། །བདུན་ཟུར་མཐུན་གསུམ་བཞི་གཤེད་ལོ་སྐར་གྱི། །བཅོས་ཁ་བྱས་ན་ཕན་པའི་ནུས་པ་འབྱིན། །དེ་ཡང་གནད་ཀྱི་གདམས་པ་ཡིན་ཞེས་བཤད། །སྐེག་རྩིས་རྣམ་བཤད་འཇམ་མགོན་དགོངས་པའི་མེ་ལོང་ལས། །ཟུར་བབས་ཐུག་འཕྲད་ཀྱི་རྩིས་ལུགས་འགའ་ཞིག་བསྟན་པའི་རབ་ཏུ་བྱེད་པ་སྟེ་བཞི་པའོ།། །།འཇམ་མགོན་གསུང་གི་རྩིས་ལུགས་མནྡ་རའི། །འཕྲེང་མཛེས་ཟབ་དང་རྒྱ་ཆེའི་ཟིལ་མངར་ཅན། །བོན་བླུན་ནོར་སྲུང་རྒན་མོའི་མགུལ་རྒྱན་དུ། །བྱས་པས་ངན་རྟོག་དྲི་མས་རྣམ་པར་སྦགས། ༡ །རྗོད་བྱེད་གྲོང་ཚིག་ཀླ་ཀློའི་སྤོས་ཉིད་དུ། །འཐུལ་བའི་བརྗོད་དོན་ངན་སྐྱུགས་ཕུང་པོའི་དཔྱ། །རིགས་མཐུན་རྨོངས་པ་སྦྲང་བུ་ཏྲཻ་མའི་ཁྱུས། །བཟུང་རྣམས་སྲང་མདོའི་རྒྱན་དུ་ངལ་སོས་ཤིག ༢ །ཐོག་མར་བརྒྱུད་ལྡན་མཁས་པའི་སློབ་དཔོན་བཙལ། །བར་དུ་གཙུག་ལག་རྒྱ་མཚོའི་ཀློང་ཀུན་བགྲོད། །ཐ་མར་དཔྱད་གསུམ་གྱིས་དག་ནོར་གྱི་བུ། །མ་སྦས་ལེགས་བཤད་རྒྱལ་མཚན་ཏོག་ཏུ་བཀོད། ༣ །རྣམ་དག་རྒྱུད་གཞུང་མཐོ་རིས་ཉལ་འགྲོ་མ། །མཁས་པའི་ལམ་གསུམ་བརྒྱུད་དེ་རྣམ་དཔྱོད་ཀྱི། །རལ་མཚོར་འཁྱིལ་བ་ལྷག་བསམ་འདོད་གསོལ་ངོར། །ཡི་གེར་བྱིན་འདི་ནམ་མཁའི་སྒྲ་གཅན་བཞིན། ༤ །རྙེད་གྲགས་བཀུར་སྟིའི་རྫིང་བུར་འཆེལ་མིན་ལྷག་བསམ་ཆེན་པོའི་མཚོ་ལས་སྐྱེས། །ཚིག་ཚོགས་རྒྱ་ཆེའི་ཤུན་པས་མ་བསྒྲིབས་དོན་ཟབ་སྦྲང་རྩིའི་བཅུད་ཀྱིས་བལྟམས། །དཔེ་འཁྱུད་འདབ་མའི་འཆིང་བ་ལས་གྲོལ་གནད་འདོམས་གེ་སར་གསལ་བའི་དྲིས། །ཀུན་ཁྱབ་ལེགས་བཤད་པདྨའི་ཚལ་འདིར་སྐལ་བཟང་བུང་བ་གར་བྱོས་ཤིག ༥ །མཁས་པའི་བཞེད་དགོངས་འཁྲུལ་མེད་རིན་པོ་ཆེའི། །ཤིང་རྟ་རབ་བྱེད་རྣམ་བཞིའི་འཁོར་ལོ་ཅན། །འདི་ཉིད་གྲོགས་སུ་བསྟེན་པའི་བློ་གསལ་རྣམས། །བློ་གྲོས་གོ་འཕང་ཡར་ངོའི་ལམ་དུ་འགྲོ། ༦ །ཚུལ་འདིར་འབད་པའི་ལེགས་བྱས་རྫོགས་ལྡན་སྤྲིན། །ཕན་དང་བདེ་བ་གསེར་གྱི་སྙིང་པོ་ཅན། །མི་ཉམས་ཡངས་པའི་མཁའ་དང་མཉམ་འདྲེས་པས། །རིས་མེད་འགྲོ་ལ་བསིལ་བ་སྦྱིན་གྱུར་ཅིག། ༧ །།དེ་ལྟར་རྣམ་པར་དག་པའི་རྒྱུད་གཞུང་ཀུན་ལས་བཏུས་པའི་གཙུག་ལག་རྩིས་ཀྱི་རྣམ་བཞག་འདི་ཉིད། །གཞན་ལ་ཅུང་ཟད་ཕན་འདོད་ཀྱི་ལྷག་བསམ་ཁོ་ནའི་དབང་དུ་བྱས་ཏེ། ༧ བོད་མཁས་པ་མི་ཕམ་དགེ་ལེགས་རྣམ་པར་རྒྱལ་བའི་ལྷས། །གྲུབ་མཆོག་དུ་མས་བྱང་ཆུབ་བརྙེས་པའི་བསྟི་གནས། །རྒྱལ་ཕུ་དཔལ་གྱི་སྟེང་འགྲོའི་རི་ཁྲོད་དུ། །རྣམ་འཕྱང་གི་ལོ་སྨིན་དྲུག་ཅན་གྱི་ཟླ་བའི་དམར་ཕྱོགས་ཀྱི་གང་བ་ལ་གྲུབ་པར་བགྱིས་པའི་ཡི་གེ་པ་ནི་ཤངས་རྩ་རྗེ་དྲུང་བྱམས་པའི་མཚན་ཏེ་ཕྱོགས་དུས་ཀུན་ལས་ཛ་ཡནྟུ།།